De stigende brændstofpriser kan få flere til at vælge kollektiv transport, mener chef for kunder og salg i Nordjyllands Trafikselskab, Mette Henriksen.

Mange har sikkert blinket en ekstra gang eller to, når de den senere tid er kørt ind på en tankstation for at få brændstof på bilen. For priserne er markant høje. Onsdag var prisen for en liter benzin på mellem 14-16 kroner hos OK. Samme tid for et år siden var prisen omkring 11 kroner literen. Det berører hele transporterhvervet - og kan i sidste ende ramme kunderne. Men ikke hos Nordjyllands Trafikselskab. For bus- og togkunder vil ikke mærke til prisstigningerne i billetprisen. - Der sker ikke noget på den korte bane, for vi kan kun regulere prisen en gang om året, og det er i januar. Så hvis der kommer stigninger, vil det først ske i januar 2023, siger chef for kunder og salg i Nordjyllands Trafikselskab, Mette Henriksen. Kommunerne og regionen får regningen Hos Nordjyllands Trafikselskab mærker de til de stigende brændstofpriser, som i denne tid især skyldes krigen i Ukraine, da Rusland står for meget af den olie, vi bruger. Men da det er kommunerne og regionen, der ejer trafikselskabet, er det dem, der får regningen. - Når de får regningerne fra vognmændene, så er priserne dyrere, men de får også et bloktilskud, som gerne skulle dække de ekstra omkostninger, siger Mette Henriksen og fortæller, at de ikke kan vide, hvor meget taksterne for offentlig transport vil stige i 2023 - og om de overhovedet vil stige. - Det får vi fra centralt hold, og det har vi derfor ingen indflydelse på, siger hun. Prisstigningerne på brændstof kan være en fordel Ifølge Mette Henriksen kan prisstigningerne få flere til at vælge offentlig transport. - Jeg har selv taget konsekvensen og tager nu toget, da det er blevet for dyrt at køre i min bil, siger hun. Nordjyllands Trafikselskab kan dog ikke se, at prisstigningerne på brændstof har haft den effekt endnu. - Vi har altid været et alternativ til bilen, og nu er vi så et mere attraktivt alternativ, da det nu er meget synligt, hvor mange penge man kan spare, siger Mette Henriksen.